Folketing
2002-04-16

Jeg siger tak for debatten. For mig er det tydeligt, at det har været og er nødvendigt med en debat, for fakta er jo, at vi gang på gang har hørt, at der er lægemangel i Danmark. Og det er der jo. Der er ikke nogen, der er kommet med særlig mange forslag til, hvordan vi får løst det her problem. Det kan jo ikke være rigtigt efter vores vurdering, at norske og svenske studerende efter endt uddannelse kan rejse tilbage til deres hjemland og bruge den danske uddannelse. Mange tager også deres kæreste eller kone, som er dansk, med tilbage, og det skaber jo yderligere problemer her i Danmark. Også det, at svenskerne har færre studiepladser, og nordmændene faktisk mangler så mange pladser på lægestudiet, at det ikke alene er i Danmark, man køber sig ind, men også andre lande, er et problem. Forslaget har jo som sagt en tosidet effekt, men vi er dog helt klar over, at der er nogle begrænsninger for svenske studerende på grund af Sveriges medlemskab af EU.